ଚେନ୍ନାଇଃ ସଫଳ ଅଷ୍ଟ୍ରେଲିଆ ଟୁର୍ ପରେ ଟିମ୍ ଇଣ୍ଡିଆ ଦୃଢ଼ ଆତ୍ମବିଶ୍ୱାସ ନେଇ ଇଂଲଣ୍ଡ ବିପକ୍ଷ ଚାରିମ୍ୟାଚ୍ ବିଶିଷ୍ଟ ଟେଷ୍ଟ ସିରିଜ୍ ଖେଳିବାକୁ ଓହ୍ଲାଇଥିଲା। ଟିମର ଆଭିମୁଖ୍ୟ, ସାମର୍ଥ୍ୟ ଓ ସନ୍ତୁଳନକୁ ନେଇ କୌଣସି ପ୍ରଶ୍ନ ନଥିଲା। କିନ୍ତୁ ଏସବୁ ସତ୍ତ୍ୱେ ଟିମ୍ ଇଣ୍ଡିଆ ନିଜ ମାଟିରେ ସିରିଜର ପ୍ରଥମ ଟେଷ୍ଟରେ ଯେଉଁଭଳି ଶୋଚନୀୟ ଭାବେ ହାରିଲା, ତାକୁ ନେଇ ଏବେ ଅନେକ ପ୍ରଶ୍ନ ଉଠିବାରେ ଲାଗିଛି। ଅନ୍ୟପକ୍ଷରେ ଇଂଲଣ୍ଡର ଅପ୍ରତ୍ୟାଶିତ ଓ ବୃହତ ବିଜୟ ପଛରେ ଭାରତର ଏକାଧିକ ଦୁର୍ବଳ ପ୍ରଦର୍ଶନକୁ ଦାୟୀ କରାଯାଉଛି। ତେବେ ଆସନ୍ତୁ ଜାଣିବା, ଭାରତର ଏହି ଶୋଚନୀୟ ପରାଜୟ ପଛର କାରଣ କ'ଣ।
ଚେନ୍ନାଇର ଧୀମା ଅଥଚ ପରିବର୍ତ୍ତନଶୀଳ ପିଚରେ ଟସ୍ ହାରିବା ଗୁରୁତ୍ୱପୂର୍ଣ୍ଣ ସାବ୍ୟସ୍ତ ହୋଇଛି। ଟସ୍ ହାରିବା ଭାରତକୁ ମହଙ୍ଗା ପଡ଼ିଥିଲା ଏବଂ ଇଂଲଣ୍ଡ ଏହାର ଫାଇଦା ଉଠାଇ ୫୭୮ ରନର ବିଶାଳ ସ୍କୋର ଛିଡ଼ା କରିଥିଲା।
ପ୍ରଥମ ପାଳିରେ ଭାରତୀୟ ବୋଲରଙ୍କ ଦୟନୀୟ ବୋଲିଂ ଓ ଟିମ୍ ଇଂଲଣ୍ଡର ଦାୟିତ୍ୱସଂପନ୍ନ ବ୍ୟାଟିଂ ଫରକ ସୃଷ୍ଟି କରିଥିଲା। ବିଶେଷକରି ଇଂଲଣ୍ଡର ଜୋ ରୁଟ୍ ଓ ଓପ୍ନର ଡମ୍ ସିବଲେ ଚମତ୍କାର ବ୍ୟାଟିଂ କରିଥିଲେ। ସେହିପରି ବେନ୍ ଷ୍ଟୋକ୍ସଙ୍କ ୮୨ ରନର ଇନିଂସ୍ ମଧ୍ୟ ନିର୍ଣ୍ଣାୟକ ହୋଇଥିଲା। ଏହାବାଦ୍ ସବୁଠାରୁ ବଡ଼ କଥା ହେଉଛି, ଟିମ୍ ପ୍ରଥମ ଇନିଂସରେ ବଡ଼ ପାର୍ଟନରଶିପ୍ କରିବାରେ ସଫଳ ହୋଇଥିଲା।
ଖାସ୍ ଏମିତି କିଛି କାରଣ ପାଇଁ ଚେନ୍ନାଇର ଚେପକରେ ଗତ ୧୪ଟି ମ୍ୟାଚରେ ଅପରାଜେୟ ଥିବା ଭାରତୀୟ ଦଳ ଶେଷରେ ମାଟି କାମୁଡ଼ିବାକୁ ବାଧ୍ୟ ହୋଇଛି।
